KIRJALLINEN KYSYMYS E-2331/03 esittäjä(t): Olivier Dupuis (NI) komissiolle. Turvallisuuslainsäädännöstä äänestäminen.



Virallinen lehti nro 051 E , 26/02/2004 s. 0238 - 0239



KIRJALLINEN KYSYMYS E-2331/03 esittäjä(t): Olivier Dupuis (NI) komissiolle (16. heinäkuuta 2003) Aihe: Turvallisuuslainsäädännöstä äänestäminen Hong Kongin lainsäädäntöneuvosto kokoontui 9. heinäkuuta 2003 tekemään lopullista hyväksymispäätöstä valtiovallan vastustamisen estämistä koskevasta laista, jolla Britannian entisen alusmaan lainsäädäntöön halutaan ottaa mukaan samat pakkotoimenpiteet, joita Pekingin viranomaiset soveltavat Falun Gongiin, maan alla toimiviin uskonnollisiin yhteisöihin ja poliittisiin vastustajiin. Lehdistöstä on saatu tietoja tämän lain keskeisistä kohdista: vakaviin petoksiin, kapinointiin, kumoukselliseen toimintaan ja valtiovallan vastustamiseen syyllistyneille annetaan elinkautinen tuomio. Turvajoukoille annetaan suuremmat valtuudet pidättää ja tutkia epäilyksenalaisia ihmisiä. Manner-Kiinassa jo laittomiksi julistetut järjestöt kielletään. Millaisia tarkempia tietoja komissiolla on tästä toimenpiteestä? Millaisia aloitteita komissio aikoo tehdä estääkseen maata hyväksymästä lakimuutoksen, jota sadattuhannet Britannian entisen alusmaan asukkaat näinä päivinä avoimesti vastustavat? Katsooko komissio, että Peking on näin toimiessaan ensimmäisenä kieltämässä kyseenalaisen yksi maa ja kaksi järjestelmää -teorian ja että näin asetetaan vaaraan Hong Kongin mahdollisuus olla jatkossakin alue, jossa perustavien ihmisoikeuksien kunnioittamiseen suhtaudutaan toisella tavalla kuin muualla Kiinassa? Christopher Pattenin komission puolesta antama vastaus (12. elokuuta 2003) Komissio seuraa tiiviisti, minkälaisen turvallisuuslainsäädännön Hongkong hyväksyy erityshallintoaluetta koskevan peruslain 23 artiklan mukaisesti. Se on kerännyt eri lähteistä hyvin yksityiskohtaisia tietoja asiasta lainsäädäntöprosessin alusta alkaen. Komissio ei kiistä Hongkongin hallituksen 23 artiklan mukaista perustuslaillista lainsäädäntövelvoitetta, mutta se toivoo, että tulevissa laeissa suojataan hongkongilaisten perusoikeudet, sellaisina kuin ne on taattu peruslaissa, ja noudatetaan erityishallintoalueen kansainvälisiä velvoitteita erityisesti Yhdistyneiden kansakuntien kahden ihmisoikeussopimuksen osalta. Unioni on neljän peräkkäisen julistuksen avulla tehnyt selväksi huolensa joistakin hallituksen alun perin ehdottamista toimenpiteistä, kuten paikallisyhdistysten kieltämisestä, kumouksellisen toiminnan ja kapinoinnin epämääräisistä määrityksistä sekä valtiosalaisuuksiin liittyvistä säännöksistä. Nämä kannat on saatettu Hongkongin viranomaisten tietoon edustustojen johtajien troikan useissa virallisissa yhteydenotoissa. Viimeisimmässä, 16. heinäkuuta 2003 esitetyssä julistuksessaan unioni toteaa tyytyväisyytensä kolmesta uudesta muutoksesta, jotka hallitus on tehnyt, sekä siitä, että lakiluonnoksen käsittely on siirretty lakia säätävään neuvostoon, jolloin hongkongilaiset voivat käydä asiasta syvempää keskustelua. Unioni muistuttaa myös toiveestaan, että Hongkongissa otettaisiin käyttöön yleiset vaalit, mikä on peruslain lopullinen tavoite. Komissio tarkkailee edelleen, miten 23 artiklaa koskevien kysymysten käsittely edistyy niin uuden julkisen kuulemisen kuin lain tulevan soveltamisen osalta ja onko se yksi maa ja kaksi järjestelmää -periaatteen mukaista.